**С Т А Н О В И Щ Е**

за дисертационен труд на тема: „Училищно образование в Неврокопско от 1912 г. до 1920 г.“, разработен от Хава Бекир Джунин, задочен докторант в Катедра „Архивистика и методика на обучението по история“ при Исторически факултет на СУ „Св. Климент Охридски“, за присъждане на научна и образователна степен „Доктор“, в Област на висше образование: 2. Хуманитарни науки, Професионално направление: 2. 2. История и археология, Докторска програма: „История на България“ (История на българското образование)

**Научен ръководител:** Проф., д-р Тодор Мишев

**Изготвил становището:** Проф., д. н. Лучиян Милков- преподавател в УНСС- гр. София, Факултет „Управление и администрация“, Катедра „Публична администрация“

E-mail: milkovl@abv.bg

Моб. т-н: 0895 553 400

 Предложената ни за рецензиране дисертация е структурирана, съобразно утвърдените модели за научни трудове от този вид и съдържа увод, три глави, заключение, приложения и използвана и цитирана литература, с общ обем от 258 страници, от които 24 приложения.

 В **увода,** докторантът разглежда въпросите за актуалността и значимостта на изследваната проблематика, като посочва, че „чрез внимателен анализ на развитието на училищната система, както и чрез интервюта с представители на различни социални групи, настоящето изследване цели да осветли, не само историческите етапи, но и личния опит на учители, ученици и родители.

 Важно е да се подчертае, че **образованието в Неврокоп не е просто академичен процес, а социален и културен феномен,** който включва ангажираността на местните институции и на родителите в училищния живот“ (Дис. с. 6).

 В **първа глава**, озаглавена „Неврокоп преди Освобождението на града“, са разгледани обстойно и компетентно два основни въпроса, свързани с историята на града и изследваните села- .Брезница, Дъбница и Баничан. От кратката история на града и на селата се получава цялостна картина на историческите предпоставки, необходими за възникването и развитието на образователните институции в района.

 В строга последователност се разкрива древната и съвременна история на град Неврокоп- от римско време до наши дни. Анализират се процесите на формиране на национално самосъзнание, борбите за национална църква и училище. Посочен е приносът на възрожденски дейци- мъже и жени, учители и културни дейци.

 **Втора глава:** „Училищно образование в Неврокоп след Освобождението на града до наши дни“, разглежда развитието на образованието в Неврокоп от Освобождението на града до наши дни. Това е период, белязан от прехода от османско владичество към изграждането на нов културен и образователен ред. Този преход отбелязва създаването на основите на съвременната образователна система, в която свободата, просветата и националната идентичност заемат централно място. Проследяват се особеностите и динамиката

на училищното образование в селските райони и градската среда.

 Обстойно се проследява историята на създаването на образователните институции в Неврокоп и изследваните села- промените, новите идеи, предучилищното и училищно образование.

 В хронологичен ред е проследено развитието на училищата в града и селата- учебни планове и програми, ред и дисциплина, учители и тяхното образование и квалификация.

 Към двете глава на дисертацията Хава Джунин прилага и заключения, чрез които обобщава резултатите от изследването.

 **Трета глава:** „Училищата- поглед отвътре. Учителите“, ни запознава със спомените на видни образователни дейци в града и селата. Те споделят своите преживявания, радости и проблеми, срещи с родители и учители, проблемите на децата от изповядващото исляма население- прекъсване на обучението на момичетата след основно образование, късното ориентиране към висше образование.

 Посочени са някои видове мотивация на учителите в условията на патриотично образование на децата: морална мисия и ангажираност; пример за подражание; справяне с трудностите; образованието, следващо целите на националната държава като стимул за професионално развитие. „Дългогодишната традиция на образованието, следващо целите на националната държава в региона мотивира учителите да работят с ученици, за да създадат връзка между миналото, настоящето и бъдещето. Мотивацията на учителите пряко се отразява върху учениците.

 Техният ентусиазъм и национален дух стимулират децата да се учат с интерес и да преодоляват трудностите, свързани с образованието. Училището се превръща в място, където учениците

получават не само знания, но и вдъхновение за бъдещето“ (Дис. с.166).

 В **заключението,** Хава Джунин отбелязва, че изследването предлага интердисциплинарен подход, съчетаващ историография, етнология, педагогика и социология, за да освети многопластовата природа на образователния процес. Включени са разнообразни източници, както емпирични, така и теоретични. Наред с архивни документи, летописни книги, спомени на учители и ученици, както и теренни интервюта, дисертацията се опира и на трудове на утвърдени историци и изследователи на образованието в България.

 **Цитираната и ползвана литература** е достатъчна по обем, както по автори, така и по научни области- архивна литература, теренни материали, научни трудове, спомени на педагогически дейци. Тя дава много добра литературна осведоменост на Х. Джунин и разширява нейната научна осведоменост. Цитиранията са коректни. Не се намират елементи на плагиатство.

 **Авторефератът** е структуриран съобразно дисертационното изследване и следва основните му части. Той е в обем от 30 страници. Тук са изведени основните приносни моменти, както тези с научно-теоретически, така и тези с практически характер.

 Налице е една **публикация** по темата на дисертационното изследване, а другите са под печат.

 **Стилът и езикът** на изложението са строго научни. Те са лични, което проличава от сравнението с публикуваната статия от 2024 г.

 **З А К Л Ю Ч Е Н И Е**

Показаните ерудираност, опит и компетенции, както и разработената дисертация, ми позволяват да дам определено **положителна оценка** на извършеното от докторанта и да предложа на Многоуважаемото научни жури на СУ „Св. Климент Охридски“ **да присъди** образователната и научна степен „Доктор“ на Хава Бекир Джунин, в Област на висше образование: 2. Хуманитарни науки, Професионално направление: 2. 2. История и археология, Докторска програма: „Документалистика, архивистика, палеография“ (История на българското образование).

18. 05. 2025 г. Изготвил становището:

Гр. София (Проф., д. н. Лучиян Милков)